text: Politiet har fundet tre forsvundne femårige
  06 september 2015 kl. 15.41
  Syd- og Sønderjyllands Politi efterlyste søndag eftermiddag tre femårige drenge, der har været til børnefødselsdag i Bolderslev. Nu er drengene dog fundet igen.
  I løbet af søndag eftermiddag har en flok drenge været til børnefødselsdag på Gåskær Byvej i Bolderslev. Men her sidst på eftermiddagen manglede tre af de drenge, som var til fødselsdagen. Derfor efterlyste Syd- og Sønderjyllands Politi de tre drenge.
  - De har været til fødselsdag, og i området er der nogle store majsmarker. Og vi har en fornemmelse af, at man som femårig måske kunne synes, det var sjovt at rende rundt inde på de marker, fortæller vagthavende ved Sydjyllands Politi, Ole Aamann, til TV SYD.
  Politiet undersøgte de tre drenges forsvinden nærmere, og hundepatruljen tog til Bolderslev.
  - Der er jo ikke så forfærdeligt mange grupper af femårige, der strejfer rundt i området, så vi håber på, at vi hurtigt finder dem igen, siger Ole Aamann.
  Og det gjorde politiet. For blot 15 minutter senere blev drengene fundet af en beboer i området. Drengene var gået igennem en majsmark.
  